
Abstract
Armed conflict and its implications on the issue of ecology is a concern of the current politico-military decision-makers, who enjoy the attention, because war by massive pollution, poisoning and contaminating ground water and air, generating a serious and long-term environment. Huge quantities of highly toxic substances, dust and flammable materials, explosives, toxic gases, smoke, plus the use of depleted uranium effects hazardous to human health and the environment.
 
 
1. Poziţionarea problemei.
Conflictul armat şi implicaţiile acestuia asupra problematicii ecologiei constituie o preocupare actuală a factorilor de decizie politico-militară, care se bucură de o atenţie sporită, întrucât războiul prin poluări masive-otrăvind apele şi contaminând solul şi aerul-generează consecinţe grave şi pe termen lung asupra mediului. Cantităţi imense de substanţe extrem de toxice, pulberi şi materiale inflamabile, explozive, gaze toxice, fum, la care se adaugă folosirea uraniului sărăcit produc efecte deosebit de periculoase pentru sănătatea omului şi a mediului.
Tragicele consecinţe ale recentelor conflicte (şi ne vom limita numai la conflictul din fosta Yugoslavie, Afganistan, Irak,) generează rezerve asupra conţinutului, limitelor şi eventual a lacunelor dreptului internaţional umanitar, cu concluzia unanimă că apariţia unor noi mijloace de luptă deosebit de devastatoare, ca şi modul incriminant de conducere a ostilităţilor constituie grave ameninţări la adresa mediului .
Tipul de război pentru care se pregătesc ţările, armatele lor, militarii de pretutindeni nu este atât războiul prezentului cât al viitorului mai exact al următorului deceniu 2010-2020. Ori, dreptul internaţional umanitar aplicabil acestui nou fenomen conflictologic nu putea rămâne neadaptat, fără a-şi crea propriile norme şi instrumente juridice.
Războiul viitorului nu este uşor de identificat şi de definit, pentru că un instrument al politicii războiului se va configura totdeauna pe coordonatele flexibile ale acesteia, îmbinând caracteristici ale filosofiei politice şi sociale cu legile şi principiile luptei armate proprii, specifice dreptului umanitar sau ale altor tipuri de confruntare. Războiul este, în general, considerat ca un mijloc de deblocare a unei situaţii strategice, dar elementele de continuitate şi cele de discontinuitate în spaţiul confruntării, apariţia şi evoluţia componentelor asimetrice, cele teroriste, cele identitare şi cele ale globalizării sau antiglobalizării îi lărgesc sfera şi conţinutul, îl transformă într-o realitate dinamică, îl fac aproape indispensabil planetei, principalii beligeranţi devenind din ce în ce mai mult binele şi răul, binele răului şi răul binelui, în infinita gamă de posibilităţi şi probabilităţi condiţionate, şi nu doar în clasica dihotomie da-nu.
Din perspectiva tematicii lucrării considerăm că, războiul continuu, sub diversele sale forme şi în special războiul geofizic prezintă interes din cel puţin două puncte de vedere: al configurării sale, dar mai ales al impactului său asupra mediului.
Războiul continuu, ca expresie a reuniunii războiului clasic şi a celui asimetric cuprinde următoarele forme: războiul geofizic, războiul informaţional, războiul psihologic, războiul mediatic, războiul cosmic, războiul „cultural”, războiul genetic.
Războiul geofizic este una dintre formele posibile de manifestare a războiului viitorului. În pofida dispoziţiilor Convenţiei din 1976 cu privire la interzicerea utilizării în scopuri ostile a tehnicilor de modificare a mediului la care sunt părţi un număr de peste 70 de state se preconizează că un asemenea război să includă un sistem de acţiuni care vizează provocarea unor fenomene naturale, calamităţi şi catastrofe cu influenţe nocive asupra mediului de viaţă al oamenilor, localităţilor, terenurilor agricole, sistemelor de comunicaţii cu scopul realizării unor obiective importante, între care se situează distrugerea potenţialului şi resurselor adversarului. El îşi bazează modul de acţiune pe tehnicile de modificare a mediului în scopuri militare. Este un război care se supune atât unei strategii directe, cât mai ales unor strategii indirecte. Formele concrete ale războiului geofizic ar putea fi următoarele:
– provocarea unor fenomene (ploi torenţiale, uragane, grindină, avalanşe, etc.) care să afecteze grav teritoriul inamicului şi mai ales, acele spaţii în care se află elemente ale industriei de război, sisteme de arme, îndeosebi strategice, depozite şi resurse;
– modificarea compoziţiei aerului, apei şi altor elemente, pe suprafeţe întinse, care să provoace pierderi imense sau să genereze o succesiune de fenomene distrugătoare;
– modificări orientate în stratul de ozon sau în ionosferă care să afecteze grav un anumit teritoriu;
– acţiuni (explozii termo-nucleare, stimularea erupţiei unor vulcani etc.) care să producă modificări ale mediului; creşterea catastrofală a nivelului apelor, inundaţii şi chiar cutremure de pământ;
– modificări grave ale mediului marin;
– acţiuni punctiforme asupra unor regiuni din zonele polare, ecuatoriale sau cu hidrocarburi care să genereze fenomene distrugătoare;
– acţiuni climatice;
Principiile războiului geofizic ar putea fi:
– manipularea mediului;
– surprinderea;
– acţiunea indirectă;
– implicarea globală;
– efectul geofizic.
O altă convenţie, respectiv Convenţia cu privire la utilizarea cursurilor de apă internaţionale şi alte scopuri decât navigaţia precizează că în caz de “conflict armat”: cursurile de apă internaţionale, amenajările, precum şi alte lucrări conexe beneficiază de protecţia acordată de principiile şi regulile dreptului internaţional aplicabile conflictelor armate internaţionale şi neinternaţionale şi nu vor fi utilizate în mod incompatibil cu aceste principii şi reguli” (art.29), subliniind legătura cu Protocolul adiţional I (1977), art.54 din 1 şi alte reglementări.
Asemenea previziunii asupra tehnicilor şi modalităţilor de purtare a războiului “viitorului” sunt în contradicţie totală cu reglementările internaţionale în domeniu şi evident de natură a produce cataclisme internaţionale mediului şi a pune sub semnul întrebării viaţa pe Terra. În acest sens, de exemplu, Convenţia din 1976 privind interzicerea utilizării în scopuri militare sau a oricăror alte scopuri ostile a tehnicilor de modificare a mediului prevede o serie de obligaţii în sarcina statelor părţii care îndeosebi:
– obligaţia de a nu se angaja în utilizarea în scopuri militare sau oricare alte scopuri ostile a tehnicilor de modificare a mediului cu efecte larg răspândite, de lungă durată sau grave şi alte asemenea;
– obligaţia fiecărui stat de a nu acorda asistenţă; a nu încuraja sau incita un alt stat sau grup de state sau organizaţii internaţionale la angajarea în activităţi de genul celor interzise prin convenţie (art.1 alin.1 şi 2)
– obligaţia fiecărui stat de a lua toate măsurile pe care le va considera necesare, conform procedurilor sale constituţionale, pentru a interzice şi preveni orice activitate care contravine dispoziţiilor Convenţiei din 1976, în orice loc aflat sub jurisdicţia sau controlul său cert, parte care considera că orice alt stat poate încălca dispoziţiile convenţiei.
Mai mult, Convenţia prevede şi dreptul oricărui stat de a depune plângere la Consiliul de Securitate la ONU care va întreprinde măsurile necesare conform Cartei ONU (art. 2 alin. 3-5).
2. Cadrul juridic al protecţiei mediului
 
2.1. Consideraţii asupra Instrumentelor juridice privind gestionarea şi protecţia mediul în timp de pace
Impactul problemelor conservării şi ameliorării mediului  asupra ştiinţelor sociale a determinat apariţia unei discipline autonome în cadrul ecologiei politice. Aceasta se ocupă cu analiza şi evaluarea aspectelor privind politica ecologică.
Legătura dintre politică şi ecologie apare mai clar dacă se consideră aceasta din urmă ca o parte a biologiei, având ca obiect definirea structurii interacţiunilor dintre specii şi mediul lor, în timp ce ştiinţa politică se raportează la exerciţiul puterii şi la autoritatea la care sunt supuse toate speciile (inclusiv cea inumană) care trăiesc într-un spaţiu determinat. În condiţiile complexe ale dezvoltării sociale contemporane interacţiunea dintre politică şi ecologie este atât de strânsă, încât orice decizie mai importantă are repercusiuni, într-o măsură mai mare sau mai mică, asupra funcţionării diferitelor ecosisteme. Reciproc, fiecare structură ecologică influenţează statutul indivizilor şi al grupurilor sociale.
Ecologia politică se interesează de omul concret plasat în mediul său ecologic şi în micile comunităţi, ea începând acolo unde activitatea şi calculul economic se opresc.
Printr-o largă cooperare internaţională, s-au iniţiat în cadrul unor convenţii o serie de acţiuni care să reprezinte garanţii pentru prezent, dar mai ales pentru viitor, că omenirea este conştientă de necesitatea păstrării cât mai neîntinate a mediului .
Deşi actualmente în dreptul mediului nu există o convenţie cadru privind principiile şi direcţiile cheie asupra protecţiei mediului în toată complexitatea sa ca valoare globală, precum şi a componentelor sale în multitudinea şi diversitatea acestora, sunt însă ,un număr apreciabil de convenţii care, prin conţinutul lor, privesc mediul în totalitatea componentelor sale, ori care sunt esenţiale în acţiunile de protecţie a mediului.
Într-o enumerare, ce nu se poate pretinde a fi exhaustivă menţionăm:
– Convenţia privind interzicerea utilizării în scopuri ostile a tehnicilor de modificare a mediului (1976);
– Convenţia privind evaluarea impactului asupra mediului în context transfrontieră (1991);
– Convenţia asupra poluării atmosferice pe distanţe lungi, Geneva, 1979, urmată de opt protocoale adiţionale referitoare la unele categorii de poluanţi şi obligaţii ale statelor referitoare la standarde în materie şi controlul emisiilor;
– Convenţia referitoare la accesul la informaţie, participarea publicului la luarea deciziei în probleme de mediu (1998);
– Tratatul Cartei energiei şi Protocolul (1994);
– Convenţia asupra schimbărilor climatice (1992), inclusiv Protocolul de la Kyoto (1997);
– Convenţia privind biodiversitatea (1992);
– Convenţia de la Viena privind protecţia stratului de ozon(1985), inclusiv Protocolul din 1987 şi altele.
Din economia acestor convenţii şi tratate rezultă principiile specifice dreptului mediului şi anume:
– consistenţa dintre suveranitatea statelor şi obligaţia de protecţie a mediului;
– principiul cooperării internaţionale în soluţionarea problemelor conservării mediului;
– buna-vecinătate în domeniul conservării şi protecţiei mediului;
– obligaţia statelor de a gestiona, conserva şi proteja mediul şi resursele sale naturale;
– obligaţia statelor de a evalua impactul activităţilor sale asupra mediului;
– obligaţia de supraveghere a stării mediului;
– informarea şi participarea publicului;
– principiul poluatorul plăteşte;
– principiul răspunderii statelor pentru prejudicii aduse mediului.
În textul instrumentelor juridice internaţionale o serie de principii sunt prevăzute expressis verbis, iar în altele în mod implicit, revenind jurisprudenţei şi doctrinei specialiştilor celor mai calificaţi în domeniu de a determina şi sistematiza noi principii de drept internaţional al mediului o importanţă deosebită prezintă rezoluţiile Adunării Generale a ONU în domeniu, ca şi alte documente internaţionale cum sunt: Declaraţia Conferinţei Naţiunilor Unite asupra mediului – Stokholm 1972; Declaraţia de la Rio şi Agenda 21-1992; Declaraţia Mileniului-2002),ale unor organizaţii ori conferinţe regionale care tocmai prin caracterul lor de recomandare (soft law) se constituie în adevărate laboratoare de iniţiere şi formare a unor principii, reguli, concepte şi idei, care întrunind într-o anumită formă un larg consens la nivel internaţional, deschid calea creării unor norme juridice obligatorii (hard law).
Prin urmare, dreptul la un mediu natural sănătos, este un nou drept fundamental al omului pentru care trebuie depuse toate eforturile, pentru a scuti umanitatea mai ales pe copii şi nepoţii noştri, de pericolul de a trăi pe o planetă ruinată în mod iremediabil de activităţile oamenilor şi ale cărei resurse nu vor mai fi suficiente pentru nevoile lor.
2.2. Rolul instrumentelor juridice de drept internaţional umanitar privind protecţia mediului în caz de conflict armat
Dimensiunea ecologică are în dreptul internaţional umanitar o dublă funcţie: în timp de conflict armat să protejeze mediul natural de efectele unor mijloace şi metode de război sau de atacurile care pot să-i producă daune extinse durabile şi grave şi să afecteze sănătatea oamenilor; în timp de pace să protejeze populaţia civilă de efectele catastrofelor naturale sau tehnologice. Asupra celei dintâi vom stărui pe parcursul acestui referat precizând că problemele ecologice cauzate de război nu sunt o modă trecătoare a contemporaneităţii, într-o formă incipientă, încă din vremurile străvechi ale omenirii, există o lege ecologică avant la lettre[2]: “Dacă veţi ţine multă vreme înconjurată vreo cetate, ca s-o cuprinzi şi s-o iei, să nu strici pomii ei cu securea, ci să te hrăneşti din ei şi să nu-i dobori la pământ. Copacul de pe câmp este el oare om ca să se ascundă de tine după întăritură?”[3] Aproximativ în aceeaşi perioadă, dar în orient, în urmă cu două milenii şi jumătate, Sun Tzî, un faimos general chinez a scris o carte, “Arta Războiului”, o sinteză a gândirii militare chineze a timpului, un monument al literaturii militare a tuturor timpurilor, prezentând tactici şi strategii de urmat.
Din perspectiva cercetării noastre, protecţia mediului în caz de conflict armat două idei se dovedesc a fi de cea mai mare importanţă, actuale şi astăzi:
– “În război, cea mai bună politică este de a ocupa statul intact (sublinierea noastră –Bădescu Valentin-Stelian)”.
– “Trebuie să aveţi scopul de a cuceri intact tot ceea ce se găseşte sub soare”[4].
Pornind de la conceptul clasic al lui Sun Tzî, apreciem că, un război cu distrugerea în masă a unui stat este nerecomandabil atât din punct de vedere economico-militar cât şi ecologic, mai ales în cadrul unui conflict armat modern.
O lungă perioadă de timp nu au existat norme juridice care să statueze şi să sancţioneze atingerile aduse mediului în timp de conflict armat, ci doar măsuri cu caracter general de sorginte cutumiară, prin care se încerca o pozitivare a celor trei principii de bază ale dreptului internaţional umanitar[5]:
– distincţia între obiectivele militare şi cele civile;
– proporţionalitatea acţiunilor militare în funcţie de scopul propus;
– limitarea dreptului părţilor în conflict de a alege mijloacele şi metodele de luptă.
Perfecţionările aduse în ultima vreme în domeniul mijloacelor de război, coroborate cu prevenţia ce trebuie acordată comiterii de acte distructive asupra mediului sub acoperirea unei pretinse “necesităţi militare” au determinat statele să ia în considerare un nou criteriu de ilegalizare a armelor deosebit de periculoase pentru echilibrul mediului natural-criteriul ecologic.
Constrângerile protecţiei mediului asupra ducerii luptei armate reprezintă un element esenţial care stă la baza formării şi evoluţiei cadrului normativ juridic care afectează dezvoltarea teoretică şi latura acţională a acestui cadru. În acest sens trebuie avute în vedere tratatele convenţiile, acordurile şi alte înţelegeri internaţionale ale căror prevederi au incidenţă asupra protecţiei mediului.
Se apreciază în doctrina de specialitate, că acest criteriu prin care se instituie constrângeri cu privire la purtarea războiului din perspectiva protecţiei mediului a fost instituit, pentru prima dată, de art. 23 lit. g din Regulamentul anexă la Convenţia a IV-a de la Haga din 1907. Într-o altă opinie, temeinic argumentată şi justificată, la care achiesăm se susţine că prevederile art. 55, din acelaşi Regulament sunt acoperitoare pentru domeniul supus dezbaterii noastre. Astfel, chiar dacă articolul specifică modul de folosire a proprietăţilor inamicului de către ocupanţi: ”Statele care ocupă teritoriul altui stat trebuie doar să administreze şi să folosească proprietăţile şi resursele agricole. Acestea trebuie să apere capitalul acestor proprietăţi şi să le administreze în concordanţă cu legile privind uzufructul”, prevederile sale statuează rolul unui manager temporar care trebuie să elimine măsurile distructive, în general, şi să beneficieze de factorii de mediu cu respectarea unor reguli de protejare a lor.
Ulterior, prin articolele 53şi 147 din Convenţia a IV-a de la Geneva, privitoare la protecţia persoanelor civile în timp de război, au fost reluate şi dezvoltate aceste restricţii privind ducerea luptei armate. Din economia textelor menţionate, nu rezultă în mod clar, ope legis, o obligaţie de protecţie a mediului, însă sunt prohibite, “Puterii ocupante distrugerile bunurilor mobiliare sau imobiliare în afară de cazurile în care aceste distrugeri ar deveni necesare, în urma operaţiilor militare” şi se consideră „infracţiune gravă la prezenta Convenţie, distrugerea şi însuşirea bunurilor nejustificate de necesităţi militare şi executate pe scară mare şi în mod ilicit şi arbitrar”.
Consacrarea in terminis a criteriului ecologic, ca principiu de drept internaţional umanitar destinat să ilegalizeze folosirea unor mijloace şi metode de război a fost făcută la Conferinţa pentru reafirmarea şi dezvoltarea dreptului internaţional umanitar aplicabil în conflictele armate din 1974-1977 de la Geneva[6], mai precis acest criteriu a fost introdus în Protocolul adiţional I cu privire la protecţia victimelor conflictelor armate internaţionale, şi anume articolele 35 paragraful 3 şi 55, care conţin prevederi cu privire la protecţia mediului în conflictele armate. Astfel “este interzisă dezvoltarea metodelor sau mijloacelor de luptă care pot sau ar putea provoca pagube grave pe termen lung mediului natural” (art.35/3). Restricţiile sunt amplificate prin conţinutul articolului 55, intitulat “Protecţia mediului  natural”, care prevede:
„1 Războiul va fi purtat veghind la protejarea mediului  natural împotriva daunelor întinse, de durată şi grave. Această protecţie include interdicţia de a utiliza metode sau mijloace de luptă concepute pentru a cauza sau de la care se aşteaptă să cauzeze asemenea pagube mediului  natural şi să compromită, ca urmare, sănătatea sau supravieţuirea populaţiei.
2 Atacurile cu titlu de represalii îndreptate împotriva mediului  natural sunt interzise.”
Articolul 35(3) se referă stricto sensu la protecţia mediului, pe când articolul 55 este consacrat atât protecţiei sănătăţii cât şi a mediului. Şi în plus, pentru explicitarea prevederilor Protocolului adiţional I, vom utiliza ca argument clauzele articolului 54(2), care specifică; “Este interzis a se ataca, a se distruge, a lua sau a scoate din uz bunuri, indispensabile supravieţuirii populaţiei civile, cum ar fi proviziile alimentare şi zonele agricole în care acestea se produc, recoltele, vitele, instalaţiile şi rezervele de apă potabilă şi lucrări de irigaţii în scopul de a lipsi de acestea, ca urmare a valorii lor de subzistenţă, populaţia civilă sau partea adversă”.
O serie de alte reguli cu caracter general au fost cuprinse în alte instrumente juridice internaţionale elaborate şi adoptate sub egida ONU. Exempli graţia prin Convenţia de la Geneva din 18 mai 1976[7] privind interzicerea utilizării în scopuri militare sau oricare scopuri ostile a tehnicilor de modificare a mediului  “fiecare stat parte la prezenta convenţie îşi asumă obligaţia de a nu se angaja în utilizarea în scopuri militare sau oricare alte scopuri ostile a tehnicilor de modificare a mediului  cu efecte larg răspândite de lungă durată sau grave, ca mijloace care provoacă distrugeri, daune sau prejudicii altui stat parte”.
În legătură cu dispoziţiile cuprinse în Protocolul adiţional I referitor la protecţia mediului se cuvine, în opinia noastră, un scurt comentariu în vederea clarificării următoarelor două probleme:
a) ce se înţelege prin “daune întinse, durabile, şi grave” provocate mediului natural, întrucât orice atingere este contrară dreptului internaţional umanitar, şi
b) care sunt mijloacele şi metodele de război, care în timp de conflict armat afectează mediul natural şi care, datorită acestui fapt sunt interzise prin sistemele de protecţie prevăzute.
Referitor la prima condiţie – “daune întinse”, rapoartele comisiilor create de Conferinţa Diplomatică de la Geneva asupra reafirmării şi dezvoltării dreptului internaţional umanitar aplicabil în conflictele armate, nu oferă indicii privind suprafaţa zonei avute în vedere, întrucât mediului natural i se pot aduce daune întinse prin mijloace special concepute în acest sens, însă în timp de conflict armat pot avea efecte asupra mediului natural şi armele convenţionale, mai ales atunci, când se lansează asupra unui obiectiv sau a unei zone cantităţi mari de muniţii explozive sau arme incendiare. Ar trebui avut în vedere şi specificul zonei, dacă – datorită unor circumstanţe  speciale în cauză ar fi anumite categorii de arii protejate, cum sunt rezervaţii ale biosferei, parcuri naturale naţionale şi altele de interes ştiinţific deosebit ori sub aspectul biodiversităţii sau plivagistic etc. în asemenea cazuri sigur că daunele ar putea atinge proporţii incomensurabile.
Revenind la problema în discuţie, menţionăm că dauna întinsă produsă asupra unei zone este inferioară aceleia care ar fi afectată în caz de recurgeri la tehnici de modificare a mediului în scopuri militare. Astfel, conform “acordului interpretativ” al Convenţiei asupra mediului (1976), adjectivul “întinse” acoperă efectele ce se fac simţite pe o suprafaţă de mai multe sute de kilometri pătraţi, comparabilă cu ariile de culturi sau zonele împădurite care au suferit daune în timpul războaielor din Indochina.
În ceea ce priveşte, cea de-a doua condiţie – “daune durabile”- nu a putut fi identificat un criteriu temporal precis, referitor la durata acestei perioade, dependentă de poziţia geografică, tipul de climat şi capacitatea de “recuperare ecologică” a zonei respective. Astfel, neoficial, un grup de experţi a avansat ideea că aceasta ar putea fi de minimum 10 ani.
Ultima condiţie – „daune grave” -, experţii le-au considerat a fi acelea care ar putea pune în pericol pe termen lung supravieţuirea populaţiei ori ar determina grave probleme de sănătate. Se mai apreciază că prejudiciile aduse mediului de o asemenea amploare ar putea fi rezultatul unei conflagraţii de proporţii mari , în care s-ar utiliza armele de nimicire în masă sau tehnicile de modificare a mediului în scopuri militare, în alte cuvinte , tehnici de război neconvenţionale, fapt ce plasează problema într-un context general.
Mai este de precizat întrunirea caracterului cumulativ al efectelor degradării mediului, adică acestea trebuind să fie întinse, durabile şi grave. Şi în plus, nu sunt incriminate pagubele accidentale; ci numai cele produse în mod intenţionat mediului natural, prin utilizarea deliberată a unor metode şi mijloace de luptă care exced principiului proporţionalităţii acţiunilor militare ori unei pretinse “necesităţi militare”.
În pofida unor divergenţe de opinii[8] asupra cărora nu vom stărui în cele ce urmează, s-a admis din compararea altor două instrumente juridice internaţionale (art. 35, paragraful 3 din            Protocolul adiţional I, şi art. 1. din Convenţia cu privire la interzicerea “utilizării tehnicilor de modificare a mediului în scopuri militare sau în orice alte scopuri” ENMOD) că referitor la protecţia mediului în timp de război interzic împreună:
a) orice acţiune directă asupra fenomenelor naturale, ale cărei efecte durează mai mult de trei luni sau un anotimp faţă de o parte la Convenţie, chiar dacă ea nu e parte la conflict;
b) orice acţiune directă asupra fenomenelor naturale, ale cărei efecte sunt întinse şi grave şi fără limită în timp;
c) orice metodă de război, clasică sau nu, care, prin efectele colaterale, ar cauza pagube grave, întinse şi evaluabile în decenii, aduse mediului natural ca atare, oriunde acesta s-ar afla.
Interpretarea sistematică a celor ce preced, conferă mediului natural calitatea de “res communis”, adică un bun al tuturor, fără un drept exclusiv de jurisdicţie sau suveranitate din partea cuiva. Se mai întrebuinţează, de către autori mai recenţi, pentru această situaţie, sintagma ”patrimoniu comun al umanităţii”.
Faptul cunoscut de la care ar urma să se desfăşoare silogismul inductor, că cele două tratate dau o semnificaţie diferită termenilor de referinţă, opinie pe care nu o împărtăşim, întrucât acest lucru nu afectează câtuşi de puţin existenţa unei linii de demarcaţie între dreptul umanitar şi dreptul internaţional general este că, în condiţiile în care termenilor Protocolului I nu li s-a dat nici o interpretare oficială, apreciem că este în interesul aplicării unitare a dreptului, acceptarea punctului de vedere emis în acordul interpretativ al Convenţiei ENMOD.
Alte constrângeri de mediu provin din interzicerea utilizării unor tipuri de arme, cele chimice, bacteriologice şi a experimentelor cu astfel de arme care completează normele de drept internaţional umanitar, astfel:
– Protocolul referitor la prohibiţia întrebuinţării în război a gazelor asfixiante, toxice sau similare şi a mijloacelor bacteriologice[9] (Geneva, 17 iulie 1925);
– Convenţia cu privire la interzicerea perfecţionării producerii şi stocării armelor bacteriologice (biologice) sau toxinelor şi aspra distrugerii lor. (10 aprilie 1972, Londra, Moscova, Washington[10]);
– Convenţia Naţiunilor Unite asupra interzicerii sau limitării utilizării anumitor arme clasice care pot fi considerate ca producând efecte traumatizante excesive sau ca lovind fără discriminare (10 octombrie 1980)[11].La lucrările Conferinţei au fost adoptate şi următoarele instrumente:
1. Convenţia asupra interzicerii sau limitării folosirii anumitor arme clasice care pot fi considerate ca producând efecte traumatizante excesive sau ca lovind fără discriminare. Apendice A.
2. Protocolul privind schijele nelocalizabile (Protocolul I). Apendice B.
3. Protocolul asupra interzicerii sau limitării folosirii de mine, capcane şi alte dispozitive (Protocolul III); Apendice C.
4. Protocolul asupra interzicerii sau limitării folosirii de arme incendiare (Protocolul III).
În afară de acestea, Conferinţa a adoptat şi Rezoluţia asupra sistemelor de arme de mic calibru. Apendice E.
– Convenţia privind interzicerea dezvoltării producerii, stocării[12]şi folosirii armelor chimice şi distrugerea acestora (13 ianuarie 1993).
– Convenţia privind interzicerea folosirii, stocării, producerii şi transferului minelor antipersonal şi distrugerea lor (18 sept.1997)[13].
– Protocolul asupra prohibirii sau restricţiilor în utilizarea minelor dispozitivelor capcană şi a altor dispozitive, în prima modificată; adoptat la Geneva la 3 mai 1996 (Protocolul II modificat la 3 mai 1996[14], anexat la Convenţia privind interzicerea sau limitarea folosirii anumitor categorii de arme clasice care ar putea fi considerate ca producând efecte traumatice excesive sau care ar lovi fără discriminare, adoptată la Geneva la 10 octombrie 1980.
– Protocolul adiţional privind armele laser care ar putea provoca orbirea (Protocolul IV)[15], adoptat la Viena la 13 octombrie 1995,anexat la Convenţia adoptată la Geneva la 10 octombrie 1980.
Motivarea inserării Convenţiei din 10 octombrie 1980, privind interzicerea sau limitarea întrebuinţării unor arme clasice şi Protocoalele sale, aşa cum ulterior au fost modificate, ni se pare relevantă din perspectiva subiectului abordat, întrucât instituie o protecţie indirectă a mediului , mai ales prin prevederile articolului 2 ale Protocolului III privitor la arme incendiare care interzic în toate împrejurările a se face din populaţia civilă ca atare, din civilii izolaţi sau din bunuri cu caracter civil obiectul unui atac cu mijloace incendiare. Faptul că preambulul Convenţiei reia integral formularea articolului 35, paragraful 3 din Protocolul adiţional I, subliniind astfel interdicţia de a se utiliza metode sau mijloace de război concepute pentru a cauza sau de la care ne putem aştepta că vor cauza daune întinse, durabile şi grave mediului natural ne îndreptăţesc să coroborăm regula des menţionată cu cele prevăzute în articolele 51şi 52 din Protocolul I adiţional din 1977.
Texte asemănătoare, de asigurare a unei protecţii indirecte, se regăsesc şi în Protocolul adiţional II din 1977, a cărui simplificare datată pe timpul elaborării a făcut să fie omisă o dispoziţie expressis verbis de protecţie a mediului. Astfel, subliniem faptul că art. 15, vorbind despre protecţia bunurilor indispensabile supravieţuirii populaţiei civile şi instituind prohibiţia atacării şi distrugerii lor, are în vedere interdicţia atacării lucrărilor şi instalaţiilor periculoase – baraje, diguri, centrale nucleare pentru producerea energiei electrice – consacrată prin articolul 15, iar interpretarea corelată a textelor prezentate mai sus ni se pare a fi cea mai adecvată.
O consacrare in terminis a protecţiei mediului în caz de conflict armat se regăseşte, recent, în convenţia africană privind conservarea naturii şi a resurselor naturale, adoptată de Uniunea Africană la Maputo, la 11.07.2003 care statuează prin prevederile sale (art. XV – intitulat – „activităţi militare şi conflicte armate” şi art. XVI – „drepturi procedurale”) drepturile şi obligaţiile statelor în această materie. Astfel, potrivit art. XV, statele sunt obligate să:
a) ia toate măsurile practice necesare pe timpul conflictelor armate pentru protecţia mediului  de orice efect nefast;
b) se abţină să folosească sau să ameninţe cu folosirea metodelor sau mijloacelor de luptă ce vizează sau de natură să cauzeze deteriorarea sistematică, de lungă durată sau gravă a mediului , şi fac în aşa fel ca asemenea metode sau mijloace de luptă să nu fie desfăşurate, produse şi să nu facă obiectul unor teste sau transferuri;
c) se abţină să recurgă la distrugerea sau la modificarea mediului  în scopul folosirii lui ca mijloc de luptă sau de represalii;
d) se angajeze să refacă şi să reabiliteze zonele deteriorate în cursul conflictelor armate.
Prin dispoziţiile art. XVI, sunt instituite anumite „drepturi procedurale care vor asigura :
a) difuzarea de informaţii asupra mediului ;
b) accesul publicului la informaţiile despre mediul ;
c) participarea publicului la luarea deciziilor ce pot avea un impact important asupra mediului;
d) accesul la justiţie privitor la chestiunile legate de protecţia mediului şi a resurselor naturale.
Chiar dacă normele care instituie protecţia mediului în caz de conflict armat sunt conţinute într-o diversitate de instrumente juridice internaţionale, de drept internaţional atât al mediului cât şi în unele de drept internaţional umanitar şi dincolo de semnificaţia practică a acestei comunităţi de abordare, apreciem că în dreptul internaţional umanitar care tratează problematica protecţiei mediului în mod unitar vine în completarea reglementărilor internaţionale generale.
Sistemul de măsuri conceput pentru protecţia mediului natural în caz de conflict armat, vizează în opinia noastră un obiectiv fundamental şi anume protejarea mediului natural ca atare faţă de mijloacele şi metodele de război care pot produce daune întinse, durabile şi grave.
Pentru cercetarea realităţii se cere plasarea pe temeiul unor norme juridice, norme de esenţă teoretică, asupra cărora ne vom focaliza demersul în cele ce urmează.
2.3. Mijloace şi metode de război cu efecte întinse, grave şi durabile asupra mediului natural
Limitarea sau interzicerea utilizării unor mijloace şi metode de război cu efecte întinse grave şi durabile asupra mediului natural a preocupat omenirea, dar o conferinţă internaţională consacrată acestor probleme nu a avut loc. Au existat unele conferinţe izolate care au interzis sau limitat anumite arme sau categorii de arme, de exemplu: Conferinţa de la Sankt-Petersburg din 1868 care a adoptat Declaraţia privitoare la interzicerea anumitor proiectile în timp de război[16]; Conferinţele de pace de la Haga din 1899 şi 1907 care au interzis proiectilele şi explozivii lansate din baloane (1899); proiectile care au ca unic scop să răspândească gaze asfixiante sau vătămătoare (1899); gloanţele “dum-dum” (1899); otrăvuri sub toate formele (1907).
Din vastul arsenal deţinut astăzi de către marile puteri militare şi nu numai, ale planetei, apreciem că următoarele categorii de arme pot aduce prejudicii imense, chiar iremediabile asupra mediului:
a) armele chimice şi bacteriologice;
b) armele nucleare;
c) mijloacele şi metodele de război ecologic.
2.3.1.Armele chimice şi bacteriologice
În literatura juridică de specialitate se disting mai multe categorii de reglementări prin care se statornicesc normele dreptului internaţional al mediului avându-se în vedere natura pluridisciplinară şi varietatea flexibilă a acestuia. O categorie specială de tratate-în contextul protecţiei mediului în caz de conflict armat-o constituie tratatele referitoare la diferite tipuri de arme. Un astfel de instrument juridic internaţional, este şi Convenţia cu privire la interzicerea perfecţionării producţiei şi stocării armelor bacteriologice (biologice) toxine şi la distrugerea lor (10 aprilie 1972)[17], care chiar în debutul său, în art.1, defineşte conceptul “agenţi biologici de război”.
Astfel, acesta include: 1) agenţi microbieni sau alţi agenţi biologici sau toxine, oricare ar fi provenienţa sau metoda de producere a lor în tipuri şi cantităţi care nu pot fi justificate pentru scopuri profilactice, de protecţie sau alte scopuri paşnice; 2) arme, echipament auxiliar şi mijloace de transportare la ţintă având drept obiectiv folosirea în scopuri ostile sau în conflicte armate a unor asemenea agenţi sau toxine”. Prin urmare armele chimice sunt acele mijloace de luptă pe bază de substanţe chimice –gazoase, lichide sau solide, folosite în caz de conflict armat producând efecte toxice asupra oamenilor, animalelor şi plantelor[18], a mediului  în general.
Având în vedere principiile de bază ale dreptului internaţional umanitar prin care sunt stabilite cele trei criterii de interzicere a mijloacelor de război:
a) cele care produc un rău superfluu;
b) cele ce au efecte nediscriminante, afectând atât militarii cât şi populaţia civilă şi bunurile civile;
c) cele ce determină efecte extinse şi durabile asupra mediului natural.
Apreciem că armele de nimicire în masă se circumscriu celei de-a doua categorii, dar la fel de bine şi celorlalte două direcţii de interzicere, întrucât efectele lor nu pot fi controlate în timp şi spaţiu, putând afecta milioane de oameni, iar convenţia este primul act juridic internaţional care interzice o întreagă categorie de arme de distrugere în masă. Folosirea în război a armelor chimice nu poate fi justificată cu argumente, iar recurgerea la folosirea acestora constituie crima cea mai gravă împotriva umanităţii. Şi în plus în dreptul comun în materie, dreptul internaţional al mediului se susţine, opinie la care achiesăm şi noi că toate atingerile aduse mediului sunt prezumate a fi ilegale.
Fără a intra în detalii privind efectele armelor chimice şi bacteriologice aceasta făcând obiectul altor studii de specialitate (militare, medicale ş.a.m.d.) vom prezenta succint procesul de ilegalizare, a armei chimice.
Dintr-un început subliniem că de lege lata, utilizarea armelor chimice şi bacteriologice (biologice) este interzisă, dreptul internaţional umanitar susţinând prin ”Protocolul de la Geneva privind interzicerea folosirii în război a gazelor asfixiante, toxice sau similare şi a mijloacelor bacteriologice[19], obligaţia “că Înaltele Părţi contractante, atâta timp cât nu sunt încă părţi la tratate prohibind această folosire, recunosc această interzicere, acceptă să extindă această interzicere de folosire a mijloacelor de război bacteriologice şi convin să se considere legate între ele prin termenii acestei Declaraţii”.
Interzicerea acestor categorii de arme a făcut obiectul unor dezbateri în cadrul Adunării Generale a ONU, în ultimul deceniu al Secolului XX. Dificultăţile relative la interdicţia totală sau parţială, la modalităţile de control şi categoriile de agenţi ce se impunea a fi interzişi au fost surmontate, fiind posibilă astfel adoptarea la 13 ianuarie 1993 a Convenţiei privind interzicerea dezvoltării, producerii, stocării şi folosirii armelor chimice şi distrugerea acestora[20]. Este un alt instrument juridic de dezarmare, cu vocaţie universală, destinat interzicerii şi eliminării tuturor armelor de nimicire în masă[21].
Tratatul surprinde prin complexitate, este compus dintr-un preambul, 24 de articole, trei anexe şi are ca obiectiv o trinitate de paliere.
a) prohibiţia folosiri armelor chimice, a dezvoltării, producerii, stocării şi transferului lor;
b) distrugerea armelor chimice proprii, al celor abandonate pe teritoriul altor state, precum şi a instalaţiilor de producere a armelor chimice;
c) instituirea unui sistem riguros de verificare al cărui mecanism se bazează pe transmiterea de declaraţii cu privire la substanţele, instalaţiile şi activităţile prevăzute de            Convenţie, precum şi pe inspecţii la faţa locului.
Potrivit prevederilor art. VIII, fiecare stat-parte va desemna o autoritate naţională care să asigure aplicarea prevederilor Convenţiei şi o legătură eficace cu Organizaţia pentru interzicerea Armelor Chimice (OIAC) cu sediul la Haga. Deşi interzise, armele de nimicire în masă sunt unelte eficace la îndemâna terorismului internaţional. Atentatele teroriste săvârşite la sfârşitul secolului trecut(de exemplu atacul cu sarin, în metroul din Tokio, la 20 martie 1995) şi începutul mileniului trei (11septembrie 2001) definesc noua caracteristică a fenomenului terorist, terorismul cu arme de nimicire în masă. El cuprinde însă, şi alte forme de terorism, cu efecte aproape identice, terorismul biologic sau bioterorismul şi terorismul nuclear.
2.3.2.Armele nucleare
O categorie specială ca tratate în contextul protecţiei conservării mediului şi utilizării durabile a resurselor naturale o constituie tratatele referitoare la armele nucleare, la experienţele nucleare, ori de creare a unor zone denuclearizate, cu aplicabilitate în timp de conflict armat.
Armele nucleare constituie o categorie de mijloace de război specifică, diferită de celelalte mijloace atât sub raport cantitativ – producerea de distrugeri masive şi pagube generalizate, – cât şi sub raport calitativ, efectul undei de şoc şi otrăvire masivă prin radioactivitate penetrantă. Un război nuclear implică nu numai costuri enorme, iar din punct de vedere economic pentru învingător rezultatele sunt îndoielnice: toate zonele afectate nu pot fi utilizate şi nici ocupate căci ele sunt contaminate radioactiv. Recuperarea acestor zone pentru viaţa paşnică necesită un timp îndelungat şi cheltuieli importante.
Privitor la Statutul juridic al armelor nucleare, ca arme de distrugere în masă, acestea prin caracterul lor nediscriminatoriu, contrar legilor umanităţii şi principiilor dreptului internaţional, pot periclita în mod grav mediul şi sănătatea umană sub cel puţin trei aspecte:
a) procesul de producţie;
b) simpla lor prezenţă implică un mare risc pentru mediu şi sănătate;
c) o eventuală utilizare a lor şi chiar un accident ar însemna catastrofe ecologice cu efecte iremediabile asupra mediului şi a omenirii. În cadrul acestor tratate, ca şi al tratatului cu privire la interzicerea totală a experienţelor nucleare[22] sunt demne de reţinut obligaţiile fundamentale asumate de către părţi de a nu deţine, fabrica sau dobândi arme, ori de a nu efectua explozii experimentale cu arme nucleare, sau orice fel de explozii nucleare şi nici de a provoca ori încuraja efectuarea oricăror asemenea explozii, cu atât mai mult apreciem noi, în timpul unui conflict armat.
Chiar dacă în dreptul internaţional umanitar pozitiv nu există norme care să interzică utilizarea armelor nucleare, ci numai reglementări parţiale, răspunderea în domeniul mediului este reglementată în cadrul unor Convenţii privind domeniul nuclear, inclusiv cea privind protecţia fizică a materialelor nucleare, care, între altele introduce o serie de acte exempli gratia furtul, însuşirea, fără just temei, de materiale nucleare, primirea, deţinerea, folosirea de asemenea materiale, care comise cu intenţie sunt considerate de orice stat ca infracţiuni pasibile de pedeapsă în virtutea dreptului său intern, extinzând astfel sfera de aplicare a dreptului penal internaţional la un nou domeniu[23].În această materie se disting cele două convenţii regionale şi anume Convenţia privind răspunderea civilă pentru daune nucleare[24] şi cea referitoare la protecţia mediului prin mijloace de drept penal[25], care sunt interesante prin caracterul de noutate, problema răspunderii fiind greu de codificat în general, precum şi prin faptul că sfera de aplicare este limitată, în principiu, la mediu.
Convenţia cu privire la răspunderea civilă are ca obiect şi scop să asigure compensarea adecvată a daunelor rezultate din activităţi “periculoase” pentru mediu şi să prevadă mijloacele de prevenire şi refacere a acestuia.
2.3.3.Noile tehnologii şi războaiele ecologice
Conflictele armate au loc în prezent, tot aşa de frecvent şi pe tot atât de pustiitor ca şi în trecut, numai că noile tehnologii militare de purtare a războiului-tehnologii de modificare a mediului -, puse la punct în laboratoarele ultrasecrete ale marilor puteri militare, au condus la apariţia războiului ecologic, numit iniţial război meteorologic, iar mai recent război geofizic sau geoclimatic.
Armele acestui nou tip de război modifică mediul, clima, provoacă mişcări seismice, acţionează asupra dinamicii, compoziţiei sau structurii pământului inclusiv asupra biosferei, litosferei, hidrosferei, atmosferei, ori spaţiului extaatmosferic, prin producerea de furtuni, ploi şi zăpezi, ceaţă, grindină, valuri uriaşe, alunecări de teren etc. Efectele necontrolabile ale acestuia, pot perturba echilibrul mediului natural, constituind o ameninţare pentru toate componentele sale-pământ, apă, aer. În următorul război mondial, marile puteri se vor bate în cutremure, furtuni şi ninsori. Oamenii de ştiinţă şi specialiştii în domeniu vorbesc astăzi de posibilităţile utilizării fenomenelor naturii în confruntările dintre state. În acest tip de conflict armat, agresorii vor putea apela, pentru a-şi înfrânge adversarii la mişcări seismice devastatoare şi la manipularea fenomenelor meteorologice în declanşarea unor fenomene specifice care produc: secetă prelungită, ploi torenţiale care determină inundaţii catastrofale, furtuni şi uragane care şterg de pe suprafaţa pământului regiuni întregi, căderi de grindină care distrug recolte, omoară oameni şi animale, ninsori abundente şi îngheţuri care nu numai că produc perturbări grave ale climei, dar aduc şi distrugeri ale culturilor agricole, îmbolnăvesc oamenii şi animalele etc.
Războiul ecologic ar putea fi încadrat în dispoziţiile articolelor 35, paragraful 3 şi 55, care consacră o protecţie directă a mediului împotriva efectelor ostilităţilor, protecţia articulată în jurul a trei elemente sau, după unii autori, a trei dimensiuni: “daune întinse, durabile şi grave”. Acest cadru este circumscris dreptului internaţional general, putând remarca în acest sens Convenţia asupra interdicţiei de a utiliza tehnici de modificare a mediului în scopuri militare sau oricare alte scopuri ostile, cunoscută sub denumirea de Convenţia ENMOD. Totodată, este vizată orice tehnică având ca obiect modificarea, datorită unei manipulări deliberate a proceselor naturale, a dinamicii, compoziţiei ori structurii Pământului, inclusiv biotopurile sale, litosfera, biosfera, atmosfera ori spaţiul extraatmosferic[26]. Totodată, aspectele protecţiei mediului, în general, au fost incluse şi în diverse documente privind cooperarea internaţională. Menţionăm în acest sens, art. 30 din Carta drepturilor şi îndatoririlor economice ale Statelor, adoptată de Adunarea Generală a ONU la 12 decembrie 1974/Rezoluţia nr. 3281-XXIX, care proclamă că protecţia, prezervarea şi valorificarea mediului pentru generaţiile prezente sunt responsabilităţi ale tuturor statelor membre.
3. Răspunderea Internaţională pentru daune aduse mediului în caz de conflict armat
Regimul juridic general al răspunderii internaţionale pentru daune produse mediului se întemeiază şi pe principiul potrivit căruia violarea unei reguli juridice internaţionale antrenează răspunderea subiectului de drept internaţional căruia îi este imputabilă această faptă.
Se admite unanim, în doctrină, că aplicarea normelor de protecţie a mediului în timp de conflict armat este un demers extrem de complex, atunci când una din părţi comite deliberat acte distrucţionale asupra mediului. Mai ales când această stare de fapt este asociată unei filosofii care s-a dovedit extrem de periculoasă: protecţia mediului şi a sănătăţii, democraţia şi drepturile omului trebuie să fie abandonate dacă aceasta serveşte economiei mondiale. Din cuprinsul referatului de faţă şi al bibliografiei utilizate se poate constata existenţa unei game largi şi diversificate de reglementări cu un conţinut detaliat, la nivel internaţional, regional ori bilateral. Convenţiile în domeniu stabilesc principii de natură preventivă, ştiut fiind că în drept este mult mai uşor de prevenit decât de reparat, precum şi metode, tehnici şi standarde specifice dreptului mediului, şi o varietate specifică de obligaţii pentru a ocroti şi conserva această valoare atât de esenţială pentru omenire, încât în final se poate afirma că ea este în totalitatea comportamentelor sale “patrimoniul comun al umanităţii”.
Conflictele armate din ultimul timp confirmă faptul că distrugerea mediului trebuie inclusă în categoria ”dezastre de război”. Dată fiind importanţa ocrotirii factorilor de mediu în general, şi în timp de conflict armat în special, au fost create unele sisteme de măsuri destinate să asigure atingerea acestui obiectiv, iar printre instrumentele care pot fi folosite cu succes în activităţi de protejare a factorilor de mediu, se numără şi răspunderea juridică pentru faptele care încalcă regulile stabilite pentru acest domeniu[27].
Instrumentele juridice actuale, chiar dacă sunt diferite prin caracteristicile lor-caracterul universal al multora dintre ele, strânsa corelare şi armonizare a legislaţiei interne cu reglementările internaţionale precum şi asumarea de către părţi a unor obligaţii de a lua măsuri, în plan intern, pentru a face efective, anumite dispoziţii din tratate, în legea naţională, etc. -, se consideră, în mod justificat, încă insuficient clarificate chestiunea protecţiei mediului în perioada de conflict armat şi aceea a aplicării normelor de drept internaţional al mediului, concepute pentru perioada de pace, şi în cazul derulării unui conflict armat.
Din perspectiva abordării strict juridice a actualelor instrumente de drept rezultă următoarele aspecte:
– întinderea protecţiei în actualele reglementări este considerabil restrânsă din cauza pragului ridicat de aplicabilitate şi a criteriilor stricte şi totodată imprecise în enunţul lor;
– insuficienţa măsurilor pe linia organizării unor mecanisme de anchetă şi de verificare, sub autoritatea unui grup recunoscut de experţi pe plan internaţional;
– lipsa unei legături clar stabilite între violările normelor de protecţie a mediului şi noţiunea de crimă internaţională. Dreptul internaţional penal este o ramură a dreptului internaţional umanitar în formare, fapt pentru care inovaţiile abundă, la fel şi omisiunile. Mai nou, în unele instanţe internaţionale, se confruntă două curente de gândire în abordarea regimului infracţiunilor grave şi a responsabilităţii penale individuale. Una dintre şcolile de gândire se pronunţă pentru o abordare a regimului infracţiunilor grave strict fondată pe     Convenţiile de la Geneva şi pe Protocolul Adiţional I, în timp ce alta urmăreşte să reconceptualizeze dreptul răspunderii penale individuale, integrându-l în aşa –numita doctrină a interesului comun. Precizăm că noţiunea de infracţiuni grave defineşte crimele de război şi ele sunt enumerate în Convenţiile de la Geneva din 1949 şi în Protocolul Adiţional I din 1977, în statutele tribunalelor penale ad-hoc pentru fosta Yugoslavie şi pentru Rwanda, precum şi în statutul Curţii Penale Internaţionale de la Roma. Infracţiunile grave au fost prevăzute în Convenţiile de la Geneva din 1949, astfel: în art. 50/I, 51/II, 130 III şi 174/IV, toate având în esenţă un conţinut identic[28].
Datorită specificului, noutăţii şi dificultăţilor problematicii mediului, care reclamă şi implicarea unor persoane cu o calificare interdisciplinară, în cadrul Curţii Internaţionale de Justiţie de la Haga s-a creat o cameră specială pentru judecarea diferendelor dintre state în domeniul mediului. Relativ la obiectul cercetării noastre, la 8 iulie 1996, Curtea Internaţională de Justiţie de la Haga a dat un aviz consultativ cu privire la “Legalitatea ameninţării sau folosirii de arme nucleare”[29]. Astfel, focalizându-se pe raportul dintre folosirea armelor nucleare şi protecţia mediului, Curtea a stabilit mai întâi existenţa unui drept al mediului cutumiar “Obligaţia generală pe care o au statele de a veghea pentru ca activităţile exercitate în limitele jurisdicţiei lor sau sub controlul lor să respecte mediul  al altor state sau din zone neaparţinându-i unei jurisdicţii naţionale face parte din corpul de reguli ale dreptului internaţional al mediului„, apreciind că tratatele referitoare la protecţia mediului nu şi-au propus privarea unui stat de exerciţiul său la legitimă apărare, dar că „trebuie să ţină cont astăzi de anumite consideraţii ecologice atunci când utilizează forţa armată astfel încât aceasta să fie îndreptată decât asupra aceea ce este necesar şi potrivit în urmărirea obiectivelor lor militare legitime”.
O referire expresă în legătură cu protecţia mediului în caz de conflict armat se regăseşte în principiul 24 din Declaraţia de la Rio de Janeiro, din 1992, care stipulează că războiul exercită o acţiune în mod intrinsec distrugătoare asupra dezvoltării durabile. Statele trebuie, deci, să respecte dreptul internaţional referitor la protecţia mediului în caz de conflict armat şi să participe la dezvoltarea sa după cum este nevoie. De asemenea, Curtea a citat Rezoluţia 47/37 a Adunării Generale a ONU din 25 noiembrie 1992, intitulată “Protecţia mediului în timp de conflict armat” potrivit căreia ”distrugerea mediului nejustificată de necesităţi militare şi având un caracter gratuit este în mod vădit contrară dreptului internaţional în vigoare[30].
Analizând influenţa armelor nucleare asupra mediului, aşa cum au fost prezentate în cele ce preced precum şi răspunderea în domeniul mediului observăm că aceasta din urmă îşi are sediul materiei şi în unele instrumente juridice regionale privind domeniul nuclear, dintre care, prin caracterul de noutate se detaşează Convenţia cu privire la răspunderea civilă şi cea referitoare la protecţia mediului prin mijloace de drept penal.
Convenţia cu privire la răspunderea civilă are ca obiect şi scop să asigure compensarea adecvată a daunelor rezultate din activităţi “periculoase” pentru mediu şi să prevadă mijloace de prevenire şi refacere a mediului. Această convenţie se poate caracteriza prin[31]: limitarea sferei sale de aplicare la activităţi periculoase pentru mediu, definirea obiectului şi scopului, schema obligatorie de securitate financiară(garanţie financiară pentru a acoperi răspunderea conform convenţiei),accesul la informaţie, cauze de exonerare.
Convenţia privind protecţia mediului prin mijloacele de drept penal se individualizează prin: stabilirea atât a infracţiunilor cât şi a contravenţiilor pe care statele trebuie să le introducă în legea internă, sancţiunile pot fi: închisoare, sancţiuni pecuniare şi reconstrucţia mediului precum şi măsuri de confiscare, răspunderea persoanei juridice în numele căreia a fost comisă fapta de către organele sau membrii săi; răspunderea persoanei juridice nu va exclude acţiunea penală împotriva persoanei fizice.
5. Concluzii
Concluzionând, trebuie să recunoaştem că în perioada actuală, dar mai ales în viitor, conflictul armat va intra tot mai mult în contradicţie cu frustrările determinate de protecţia mediului. Concepţiile de ducere a luptei trebuie armonizate în raport cu constrângerile de mediu, dar totodată trebuie acceptată ideea că lupta armată rămâne în continuare domeniul decisiv al victoriei războiului şi îndeplinirea scopului politio-militar nu se poate face prin compromisuri în favoarea protejării mediului. Astfel, la adăpostul statutului de super-putere militară mondială, beneficiind de un buget fabulos, care nu poate fi egalat nici măcar de bugetele însumate ale tuturor statelor membre NATO, U.S.Army îşi permite “să facă legea în lume”, acţionând numai după interesele politico-economice avute în vedere la un moment dat de strategii de la Pentagon şi Casa Albă. Chiar dacă spun că acţionează în numele comunităţii internaţionale, militarii americani nu acceptă rezoluţiile ONU şi nici hotărârile NATO care nu le convin, în asemenea situaţii deciziile fiind luate unilateral şi impuse întotdeauna cu forţa, ceea ce le-a adus pe bună dreptate, renumele de “Jandarmi ai lumii”. Această nouă şi totuşi veche concepţie, este deosebit de periculoasă, întrucât creează precedente în nesocotirea de către alte state a convenţiilor internaţionale în materie, a ordinii mondiale gestionate prin mecanismele create de om.
Prin dezvoltarea şi afirmarea dreptului internaţional s-a creat în prezent o contradicţie, o stare de incompatibilitate între regulile dreptului internaţional umanitar şi regulile cunoscute în baza cărora se poate folosi forţa armată în relaţiile dintre state; aceste două seturi de reguli se exclud, nu se pot concilia şi unele dintre acestea trebuie să prevaleze asupra celorlalte. Această evoluţie s-a produs pe fondul existenţei unor instituţii necunoscute sau consacrate prin documente adoptate imediat după încheierea celui de-al doilea război mondial şi în condiţiile războiului rece, de admitere a recursului la forţă. Cum materia dreptului internaţional umanitar este codificată şi reguli ale acesteia au devenit norme de jus cogens, se supune o revizuire şi în orice caz, o acomodare a modului cum este reglementată protecţia mediului în timpul conflictelor armate, o reţinere în tendinţa de a interpreta extensiv cadrul legal existent[32].
Conţinutul şi limitele juridice relative la această problematică fac obiectul unei agende de priorităţi care trebuie să aibă în vedere următoarele: rolul şi întinderea regulilor cutumiare care protejează mediul natural; interpretarea regulilor convenţionale în vigoare; aplicarea, în timp de război, a dispoziţiilor dreptului internaţional umanitar; conţinutul dreptului aplicabil în conflicte armate internaţionale; probleme generale conexe la punerea în aplicare şi respectarea regulilor aplicabile; accesul la informaţie şi la justiţie în probleme de mediu etc.
Fără a fi epuizat problematica protecţiei mediului în caz de conflict armat prin intermediul dispoziţiilor dreptului internaţional în general şi ale dreptului internaţional umanitar în special, recunoscându-i acestuia din urmă un rol important, trebuie să-l raportăm permanent la diversitatea de tratate ce privesc ocrotirea naturii, a căror valabilitate trebuie prezumată şi pentru situaţii de conflict armat. Ar fi iluzorie ideea că se poate obţine o protecţie absolută în condiţiile existenţei şi utilizării tehnicilor moderne de luptă care, datorită efectelor lor, nu pot face distincţie între obiectivele militare şi cele civile, dar nici un moment nu trebuie să renunţăm la acele acţiuni care risipesc ignoranţa şi stăvilesc sfidarea ori nesocotinţa. În consecinţă, apreciem că întărirea protecţiei mediului în caz de război depinde nemijlocit de aplicarea normelor dreptului umanitar.
Dezvoltarea dreptului aplicabil în conflictele armate, respectarea sa cu bună-credinţă va avea printre efectele sale benefice, un impact pozitiv asupra mediului, asupra planetei noastre care să permită perpetuarea naturii şi a altor valori materiale şi spirituale de care generaţiile viitoare să se bucure într-un climat de toleranţă, demnitate şi pace.

